**Pranešimas žiniasklaidai**

2025 rugsėjo 15 d.

**„Bitė“ skelbia – senasis 3G ryšys visiems laikams išjungiamas Šiaulių, Telšių ir Tauragės apskrityse**

**Taip lengviau: greitasis skaitymas**

|  |
| --- |
| * **„Bitė“ išjungs senąją 3G ryšio technologiją Šiaulių, Telšių ir Tauragės apskrityse iki rugsėjo pabaigos** * **Atlaisvinti 3G tinklo dažniai bus panaudoti 4G ir naujos kartos 5G ryšiui** * **Žmonės raginami atnaujinti senas SIM korteles, kurios nepalaiko naujos kartos ryšio technologijų** * **3G ryšys „Bitės“ tinkle visoje Lietuvoje bus išjungtas iki gruodžio 1 d.** |

**Šiais metais Lietuvoje atsisveikinant su senąja 3G ryšio technologija, „Bitė“ skelbia apie 3G ryšio išjungimo antrą etapą. Iki rugsėjo pabaigos 3G ryšio technologija bus išjungta Šiaulių, Telšių ir Tauragės apskrityse. Vietos gyventojams ir svečiams jaudintis nereikia – išjungus 3G ryšį, jie galės naudotis greitesniu ir kokybiškesniu naujesnės kartos 4G ir 5G ryšiu. Vis tik neatsinaujinus senų SIM kortelių ar įrenginių, žmonėms gali kilti iššūkių, rašoma pranešime žiniasklaidai.**

„Vasaros pradžioje sėkmingai išjungėme senąją 3G ryšio technologiją visoje Klaipėdos apskrityje. Tęsiame suplanuotus darbus ir palaipsniui išjungiame 3G ryšį ir kitose Lietuvos apskrityse, kad galėtume toliau stiprinti „Bitės“ tinklą su 4G ir naujos kartos 5G ryšio technologijomis. Tai leis žmonėms naudotis dar greitesniu internetu ir mėgautis geresnės kokybės skambučiais“, – sako Arūnas Mickevičius, „Bitė Lietuva“ generalinis direktorius.

Pasak vadovo, šiuo metu 3G ryšį naudoja nedidelė „Bitės“ klientų dalis, tad vykdomi pokyčiai nesukels didelių nepatogumų. Priešingai – pagreitės internetas ir pagerės skambučių kokybė naudojantiems 4G ar 5G ryšio technologijas.

„Šiuo metu telefonai, palaikantys 4G ryšį, balso skambučiams naudoja „VoLTE“ (angl. Voice over LTE) technologiją. Ji leidžia mėgautis aiškesniu garsu, greitesniu sujungimu bei suteikia galimybę tuo pat metu kalbėti ir be trukdžių naršyti internete. Išjungus 3G galėsime dar labiau pagerinti ryšio kokybę „Bitės“ tinkle – atlaisvinti 3G ryšio dažniai bus perleidžiami 4G ir naujos kartos 5G ryšiui“, – paaiškina A. Mickevičius.

Senoji 3G ryšio technologija bus išjungta iš viso net 216-oje ryšio bokštų Šiaulių, Telšių ir Tauragės apskrityse. Visuose jų veikia 4G ryšys, o daugiau nei pusėje jų – 135-iuose – ir naujos kartos 5G ryšys.

**Privalu pakeisti senas SIM korteles**

Išjungus 3G ryšio technologiją, telefonai ir kiti išmanieji įrenginiai automatiškai persijungia į kitą tinklą: 4G ar naujos kartos 5G, o senesni įrenginiai – į dar ankstesnės kartos 2G technologiją.

„Informuojame klientus trumposiomis žinutėmis, balso skambučiais, informacija savitarnoje ir bendrovės salonuose apie planuojamą 3G išjungimą jų vietovėje. Kaip įprastai, pirmąsias savaites išjungus 3G ryšio technologiją stebėsime situaciją ir prireikus atliksime reikiamus pakeitimus tinkle, kad „Bitės“ ir išankstinio apmokėjimo paslaugos „Labas“ klientai galėtų ir toliau naudotis ypač geru ryšiu“, – teigia skaitmeninių paslaugų bendrovės „Bitė“ generalinis direktorius.

Su iššūkiais gali susidurti senesnių telefonų savininkai, kurių įrenginiai nepalaiko 4G ar 5G ryšio, arba naudojantys labai senas SIM korteles. Tokiu atveju jie galės jungtis tik prie 2G tinklo, skirto tik skambučiams ir žinutėms, nes ši technologija neskirta naudojimuisi internetu.

„Raginame visus žmones, kurie naudoja senesnes kaip 10 metų SIM korteles jas atnaujinti nemokamai „Bitės“ salonuose visoje Lietuvoje. To reikia tam, kad jie ir toliau galėtų naudotis 4G ir naujos kartos 5G ryšiu. Net jei turite naują telefoną, kuriame įdėta sena SIM kortelė, jūs negalėsite naudotis sparčiu „Bitės“ internetu“, – perspėja A. Mickevičius.

Senasis 3G ryšys galutinai bus išjungtas visoje Lietuvoje iki šių metų gruodžio 1 dienos.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, [Jaunius.Spakauskas@bite.lt](mailto:Jaunius.Spakauskas@bite.lt)